กระทรวงการต่างประเทศ ส่งหนังสือขอบคุณ 7 ประเทศ ที่ส่งทีมกู้ภัยช่วยเหลือ นักฟุตบอลทีมหมูป่าอะคาเดมี
นางสาวบุษฎี สันติพิทักษ์ อธิบดีกรมสารนิเทศและโฆษกกระทรวงการต่างประเทศ เปิดเผยว่า กระทรวงการต่างประเทศได้จัดทำหนังสือขอบคุณแก่ประมุขและผู้นำทั้ง 7 ประเทศ ได้แก่ สหรัฐอเมริกา สหราชอาณาจักร ออสเตรเลีย จีน ญี่ปุ่น ลาว และเมียนมา สำหรับความช่วยเหลือของเจ้าหน้าที่ที่เดินทางมายังถ้ำหลวง ขุนน้ำนางนอน จ.เชียงราย เพื่อช่วยชีวิตเยาวชนและโค้ชทีมหมูป่าอะคาเดมี ทั้ง 13 คน ซึ่งล่าสุด นายดอน ปรมัตถ์วินัย รัฐมนตรีว่ากากระทรวงการต่างประเทศ ได้ลงนามในหนังสือดังกล่าวและส่งมอบไปยังประเทศต่างๆ เรียบร้อยแล้ว ทั้งนี้ หากภารกิจการช่วยเหลือเสร็จสิ้น ทีมหมูป่าได้รับความช่วยเหลือให้ออกจากถ้ำได้อย่างปลอดภัย ทางกระทรวงการต่างประเทศจะมีการหารือกันอีกครั้ง เพื่ออำนวยความสะดวกกลุ่มเจ้าหน้าที่จนกว่าจะเดินทางกลับ





นอกจากนี้ ยังรู้สึกซาบซึ้งและขอบคุณสำหรับความห่วงใยและกำลังใจจากทุกประเทศทั่วโลก ที่ติดตามข่าวสารผ่านช่องทางต่างๆ อีกทั้งร่วมแสดงความยินดีกับความสำเร็จของทีมกู้ภัยที่พบทีมหมูป่าอะคาเดมีในที่สุด จากนี้หวังว่าจะสามารถนำทีมหมูป่าอะคาเดมีออกมาได้อย่างปลอดภัยได้พบพ่อแม่และครอบครัว